VDS sklep Psp 683/2006
Sodna praksa Višjega delovnega in socialnega sodišča, 2007-06-20

sklep pritožbenega sodišča o nedopustitvi revizije - dovoljena pritožba

Zoper sklep sodišča prve stopnje je dovoljena pritožba, če ni v ZPP določeno, da ni pritožbe (1. odstavek 363. člena ZPP). Po splošnem pravnem pravilu, da specialni zakon določeno področje oz. institut lahko uredi drugače kot splošni zakon, pa je ZDSS-1 med drugim določil, da je pritožba zoper sklep, s katerim pritožbeno sodišče ni dopustilo revizije (3. odstavek 32. člena ZDSS-1), dovoljena. Odločitev sodišča prve stopnje, da je bilo potrebno pritožbo zoper sklep pritožbenega sodišča o nedopustitvi revizije zavreči, ker je bila vložena zoper sklep, izdan na drugi stopnji, je zato napačna.

Sklep sodišča prve stopnje z dne 28.6.2006 se v delu, s katerim je sodišče prve stopnje zavrglo pritožbo tožnice zoper sklep Višjega delovnega in socialnega sodišča, opr. št. Psp 257/2006 z dne 23.3.2006, razveljavi.

V preostalem se pritožba zavrne in v nespremenjenem delu potrdi sklep sodišča prve stopnje.

"Pritožba z dne 10.5.2006, vložena zoper sodbo in sklep Višjega delovnega in socialnega sodišča, opr. št. Psp 257/2006 z dne 23.3.2006, se zavrže."

Zoper sklep se pritožuje toženka (pritožba na list. št. 25 v spisu sodišča prve stopnje), smiselno zaradi bistvenih kršitev določb postopka. Sprašuje se, zakaj so bile vse njene pritožbe "ovržene" - navedla je namreč razloge za nestrinjanje (z vsebinsko odločitvijo sodišča) in tudi predložila dokaze.

Po preizkusu zadeve pritožbeno sodišče ugotavlja, da je sodišče prve stopnje v obsegu, ki se nanaša na zavrženje pritožbe zoper sodbo pritožbenega sodišča, ugotovilo bistvena dejstva in ob pravilni uporabi prava pravilno odločilo. Ta del sklepa je tudi pravilno obrazložilo z dejanskimi in pravnimi razlogi.

V delu, s katerim je zavrglo tudi pritožbo zoper sklep o nedopustitvi revizije, pa je odločilo napačno, s čimer je podana relativno bistvena kršitev določb postopka po 1. odst. 339. čl. Zakona o pravdnem postopku (Ur. l. RS št. 26/99 s spremembami; v nadaljevanju: ZPP) v zv. s 3. odst. 32. čl. Zakona o delovnih in socialnih sodiščih (Ur. l. RS št. 2/04, v nadaljevanju: ZDSS-1).

Sodišče je pravilno odločilo s tem, ko je zavrglo pritožbo zoper sodbo pritožbenega sodišča opr. št. Psp 257/2006 z dne 23.3.2006. Sklep o zavrženju pritožbe je pravilno obrazložilo, saj je glede na določbo 1. odst. 333. čl. ZPP pritožba, ki je redno pravno sredstvo, dovoljena le zoper sodno odločbo (kar je tudi sodba), izdano na prvi stopnji. S sodbo pritožbenega sodišča je o zadevi pravnomočno odločeno, zato zoper njo pritožba ni dovoljena.

Načeloma enaka ureditev velja tudi za sklep, izdan na prvi stopnji. Zoper sklep sodišča prve stopnje je dovoljena pritožba, če ni v ZPP določeno, da ni pritožbe (1. odst. 363. čl. ZPP). Po splošnem pravnem pravilu, da specialni zakon določeno področje oz. institut lahko uredi drugače kot splošni zakon (lex specialis derogat legi generali), pa je ZDSS-1 med drugim določil, da je pritožba zoper sklep, s katerim pritožbeno sodišče ni dopustilo revizije (3. odst. 32. čl. ZDSS-1), dovoljena. Zaradi obrazloženega pa je odločitev - in z njo v zvezi tudi obrazložitev - sodišča prve stopnje, da je bilo potrebno pritožbo zoper sklep pritožbenega sodišča o nedopustitvi revizije zavreči, ker je bila vložena zoper sklep, izdan na drugi stopnji, napačna. To pa predstavlja relativno bistveno kršitev določb postopka po 1. odst. 339. čl. ZPP v zv. z 3. odst. 32. čl. ZDSS-1 in 19. čl. ZDSS-1, na kar smiselno opozarja tudi pritožnica, ko se sprašuje, zakaj so "bile vse njene pritožbe ovržene".

Pritožbeno sodišče je zato pritožbo v delu, ki se nanaša na del sklepa sodišča prve stopnje, s katerim je le-to zavrglo pritožbo zoper sodbo pritožbenega sodišča opr. št. Psp 257/2006 z dne 23.3.2006, zavrnilo in v tem obsegu potrdilo sklep sodišča prve stopnje. V delu, s katerim je sodišče prve stopnje zavrglo (tudi) pritožbo zoper sklep o nedopustitvi revizije z isto opr. št. in z istega dne, pa je pritožbi ugodilo in sklep sodišča prve stopnje v tem obsegu na podlagi 3. tč. 365. čl. ZPP razveljavilo. Sodišče prve stopnje bo zato moralo s pritožbo zoper sklep o nedopustitvi revizije postopati po 254. v zv. z 252. čl. Sodnega reda (Ur. l. RS št. 17/95 s spremembami; v nadaljevanju: SR).

ZPP člen 363,  363/1,  363,  363/1.  ZDSS-1 člen 32,  32/3,  32,  32/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.